Þingræður haldnar á Alþingi Íslendinga

Á fundi Íslandsdeildar Vestnorræna ráðsins fyrr í dag var Þórunn Egilsdóttir kjörin varaformaður og á fundi Íslandsdeildar Norðurlandaráðs var Oddný G. Harðardóttir kjörin varaformaður.

Skýrsla forsætisráðherra um meðferð og framkvæmd ályktana Alþingis 2016 hefur verið lögð fram og gengur nú til stjórnskipunar- og eftirlitsnefndar til umfjöllunar samkvæmt 8. mgr. 45. gr. þingskapa.

Herra forseti. Ég mæli fyrir tillögu til þingsályktunar um samþykki til frestunar á fundum Alþingis samkvæmt 1. mgr. 23. gr. stjórnarskrárinnar. Tillagan er svohljóðandi: „Alþingi ályktar að veita samþykki til þess að fundum þingsins verði frestað frá 29. desember 2017 eða síðar, ef nauðsyn krefur, til 22. janúar 2018.“ Herra forseti. Tillagan skýrir sig sjálf.

Virðulegur forseti. Ég greiði atkvæði í þessu máli með því að greiða í rauninni ekki atkvæði í samræmi við aðrar atkvæðagreiðslur mínar í þessum málum á undanförnum þingum með samsvarandi atkvæðaskýringu og ég hef einnig flutt á fyrri þingum. Alþingi veitir ríkisborgararétt með lögum. Sú heimild verður auðvitað ekki af Alþingi tekin. Hún er eðlileg og Alþingi á að geta veitt ríkisborgararétt með lögum. Að mínu viti verður þó sú veiting að vera með nægum rökum. Ég tel þá afgreiðslu þingsins eins og hún hefur verið í framkvæmd undanfarin ár ekki í samræmi við þá stjórnsýslu eða það gagnsæi sem best yrði á kosið. Ég hef áður boðað breytingu á lögum um ríkisborgararétt og vonast til þess að fá tækifæri til að kynna hana hér á vorþingi. Ég tel  Að þessu sögðu vil ég hins vegar 

Herra forseti. Það er holur hljómur í því að heyra hæstv. dómsmálaráðherra ræða um að hér þurfi að fara eftir meiri stjórnsýslureglum á þessu þingi. Það er eiginlega bara fáránlegt. En til að róa aðeins áhyggjur hæstv. dómsmálaráðherra lagði undirnefndin, sem lagði fram nöfn þessara einstaklinga, sig einstaklega vel fram við að vinna faglega að þessu máli. Veiting ríkisborgararéttar í gegnum þingið er geðþóttaákvörðun. Stjórnsýslureglur gilda ekki um hana. Þær gilda hins vegar um embættisathafnir ráðherra sem ætti að sjá sóma sinn í að greiða atkvæði með tillögu sem hún er að óska fólki til hamingju með.

Herra forseti. Ég mæli fyrir nefndaráliti um tillögu til þingsályktunar um staðfestingu samnings milli Íslands og Færeyja um fiskveiðar innan íslenskrar og færeyskrar lögsögu á árinu 2017. Nefndin hefur fjallað um málið en með tillögunni er leitað heimildar Alþingis til staðfestingar á samningi Íslands og Færeyja um fiskveiðar innan íslenskrar og færeyskrar lögsögu á árinu 2017. Samningurinn kveður á um heimildir aðila til veiða á uppsjávarfiski í lögsögu hvors annars á árinu 2017 en fram hefur komið í greinargerð með tillögunni að á árlegum fundi sjávarútvegs- og landbúnaðarráðherra Íslands og sjávarútvegsráðherra Færeyja sem haldinn var í Þórshöfn í Færeyjum í desember hafi ekki náðst samkomulag um veiðiheimildir Færeyinga í íslenskri lögsögu og um gagnkvæman aðgang að lögsögum ríkjanna vegna veiða á kolmunna og norsk-íslenskri síld árið 2018. Ísland bauð fram óbreyttan samning en Færeyjar kröfðust aukinna heimilda, auk þess að krefjast þess að allar takmarkanir á löndun loðnu til manneldisvinnslu í Færeyjum yrðu afnumdar. Án samkomulags við Færeyjar verða því íslenskum skipum ekki heimilar veiðar á kolmunna og norsk-íslenskri síld innan lögsögu Færeyja á árinu 2018. Því er í tillögunni lagt til að veiðiheimildir færeyskra skipa í íslenskri lögsögu loðnuvertíðina 2017/2018 verði bundnar þeim fyrirvara að íslenskum skipum séu jafnframt heimilar veiðar á kolmunna og norsk-íslenskri síld innan lögsögu Færeyja á árinu 2018. Nefndin leggur til að tillagan verði samþykkt óbreytt. Undir þetta rita undirrituð, Ari Trausti Guðmundsson, Birgir Þórarinsson, Bryndís Haraldsdóttir, Jón Steindór Valdimarsson, Logi Einarsson, Rósa Björk Brynjólfsdóttir, Silja Dögg Gunnarsdóttir og Smári McCarthy. Inga Sæland áheyrnarfulltrúi er samþykk áliti þessu.

Háttvirtir alþingismenn. Komið er að lokum síðasta fundar Alþingis á þessu ári. Þinghaldið í heild hefur verið með harla óvenjulegum hætti og sá tími sem við höfum haft til að ljúka fjárlögum og öðrum brýnum málum fyrir áramót verið afar naumt skammtaður. Á þeim tveimur vikum sem við höfum haft til vinnunnar hefur Alþingi engu að síður tekist að ljúka miklu verki og það er mín tilfinning að vandað hafi verið til eins og kostur var. Sá árangur hefði vitaskuld ekki náðst nema fyrir og vegna þess góða samstarfsvilja sem einkennt hefur þingstörfin síðustu daga, svo ég tali nú ekki um í dag. Megi það lofa góðu um þingstörfin á næsta ári. Skilvirk afgreiðsla mála hefur jafnframt sýnt styrk Alþingis og getu þess til að rísa undir þeirri ábyrgð sem á því hvílir. Ég orðaði það svo í fyrra þegar Alþingi lauk störfum fyrir jól, einnig eftir mikla vinnu á skömmum tíma og við óhefðbundnar aðstæður, að Alþingi hefði staðist prófið. Ég tel að Alþingi hafi einnig gert það nú og með alveg ágætiseinkunn. Fyrir það á þingheimur allur hrós skilið. Þá er rétt og skylt að nefna það ómetanlega framlag sem okkar dugmikla starfsfólk á nefndasviði, í skjalavinnslu, á þingfundaskrifstofu, í þingvörslu og í öllu stoðkerfi Alþingis á í þessari niðurstöðu. Það er nú vel að smáandrými komið eftir þessa lotu, ekki síður en þingmenn sjálfir. Alþingi mun koma saman að nýju til þingfunda mánudaginn 22. janúar nk., en gert er ráð fyrir að nefndafundir hefjist nokkru fyrr, þ.e. þriðjudaginn 16. janúar. Ég vil að lokum flytja öllum hv. þingmönnum, skrifstofustjóra og starfsfólki Alþingis mínar bestu óskir um gleðilegt nýtt ár og ítreka þakkir mínar fyrir ánægjulegt samstarf á því ári sem nú er senn að ljúka. Þeim sem eiga um langan veg heim að fara óska ég góðrar heimferðar og heimkomu og bið þess að við megum öll hittast heil á nýju ári. Landsmönnum sendi ég mínar bestu nýársóskir.

„Forseti Íslands gjörir kunnugt: Að ég, að tilskildu samþykki Alþingis, veiti forsætisráðherra umboð til þess að fresta fundum Alþingis, 148. löggjafarþings, frá 29. desember 2017 eða síðar, ef nauðsyn krefur, til 22. janúar 2018. Gjört á Bessastöðum, 28. desember 2017. Guðni Th. Jóhannesson. Katrín Jakobsdóttir. Forsetabréf um frestun á fundum Alþingis.“ Samkvæmt þessu umboði og með vísan til samþykkis Alþingis lýsi ég því yfir að fundum Alþingis, 148. löggjafarþings, er frestað. Ég vil nota tækifærið og þakka alþingismönnum og starfsfólki Alþingis fyrir gott samstarf við óvanalegar aðstæður á þingi. Ég þakka kærlega fyrir hversu miklu starfi hefur verið skilað hér á örfáum dögum og hlakka til að sjá ykkur öll aftur á nýju ári.